EL Επίσημη Εφημερίδα της Ευρωπαϊκής Ένωσης C 321/4

Επιβολή υποχρεώσεων παροχής δημόσιας υπηρεσίας για αεροπορική γραμμή στη Γερμανία σύμφωνα με τον κανονισμό (ΕΟΚ) αριθ. 2408/92 του Συμβουλίου

(2004/C 321/04)

(Κείμενο που παρουσιάζει ενδιαφέρον για τον ΕΟΧ)

1. Η κυβέρνηση της Ομοσπονδιακής Δημοκρατίας της Γερμανίας αποφάσισε να αναθεωρήσει τις υποχρεώσεις παροχής δημόσιας υπηρεσίας για τακτική αεροπορική γραμμή μεταξύ Hof — Frankfurt am Main οι οποίες έχουν επιβληθεί δυνάμει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, και έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων C 113/10 της 18ης Απριλίου 2001.

2. Οι υποχρεώσεις παροχής δημόσιας υπηρεσίας είναι οι εξής:

2.1 Δρομολόγια

Τακτική αεροπορική γραμμή στο δρομολόγιο Hof — Frankfurt am Main.

2.1 Ελάχιστη συχνότητα

Τουλάχιστον τρία καθημερινά δρομολόγια μετ' επιστροφής, από Δευτέρα έως Παρασκευή, με δυνατότητα μετεπιβίβασης στις πτήσεις από Frankfurt am Main. Η απαίτηση αυτή ισχύει για όλο το έτος. Μεταξύ Χριστουγέννων και Πρωτοχρονιάς, επιτρέπεται μειωμένη αεροπορική εξυπηρέτηση.

2.3 Μεταφορική ικανότητα

Τουλάχιστον 540 θέσεις επιβατών εβδομαδιαίως (36 θέσεις ανά αεροσκάφος × 3 πτήσεις ημερησίως × 5 πτήσεις εβδομαδιαίως) στη γραμμή Hof — Frankfurt am Main. Οι απαιτήσεις αυτές ισχύουν για όλο το έτος.

2.4 Ωράρια

Οι πτήσεις πρέπει να εκτελούνται, χωρίς ενδιάμεσο σταθμό, μεταξύ 6:00 (αναχώρηση από Hof) και 22:30 (άφιξη στο Hof).

Στο αεροδρόμιο Frankfurt am Main έχουν κρατηθεί οι ακόλουθες χρονοθυρίδες (slots) (ωράρια πτήσεων Φεβρουαρίου 2004, ώρες άφιξης και αναχώρησης):

— άφιξη στη Φραγκφούρτη 07:00 (Παρ.), 07:10 (Δευτ.-Πεμ.), 11:05 (Δευτ.-Παρ.), 19:50 (Δευτ.-Παρ.)

— αναχώρηση από Φραγκφούρτη 07:45 (Τετ.-Παρ.), 08:15 (Τρι.), 08:25 (Δευτ.), 17:20 (Δευτ.-Παρ.), 20:35 (Τρι.-Παρ.), 20:55 (Δευτ., Τετ.), 21:00 (Πεμ.)

2.5 Τύπος αεροσκαφών

Τα απαιτούμενα δρομολόγια πρέπει να εκτελούνται με αεροσκάφη με θάλαμο υπό πίεση, ελάχιστης χωρητικότητες 36 θέσεων.

Εφιστάται η προσοχή των αερομεταφορέων στις τεχνικές και λειτουργικές απαιτήσεις για τον αερολιμένα Hof (βλ. εγχειρίδιο εκτέλεσης αεροπορικών πτήσεων για την Ομοσπονδιακή Δημοκρατία της Γερμανίας).

2.6 Ναύλοι

Ο μέγιστος βασικός ναύλος απλής διαδρομής μεταξύ Hof και Frankfurt am Main δεν επιτρέπεται να υπερβαίνει περισσότερο από 5 % το μέγιστο βασικό ναύλο απλής διαδρομής μεταξύ Νυρεμβέργης και Frankfurt am Main. Ο μέγιστος βασικός ναύλος απλής διαδρομής με ΦΠΑ μεταξύ Νυρεμβέργης και Frankfurt am Main ανερχόταν σε 196 ευρώ τον Ιανουάριο του 2004.

Πρέπει να εξασφαλίζεται η τήρηση συμφωνιών συνεργασίας αεροπορικών εταιρειών βάσει των κανόνων της IATA όσον αφορά τη χορήγηση ναύλων για ταξίδια με μετεπιβίβαση.

2.7 Πώληση των θέσεων

Η πώληση θέσεων πρέπει να πραγματοποιείται μέσω ενός τουλάχιστον μηχανογραφημένου συστήματος κρατήσεων.

2.8 Συνέχεια της γραμμής

Ο αριθμός των πτήσεων που ακυρώνονται για λόγους για τους οποίους ευθύνεται άμεσα ο αερομεταφορέας δεν πρέπει να υπερβαίνει το 2 % του πλήθους των ετησίως προβλεπομένων πτήσεων.

3. Προκήρυξη διαγωνισμού

Εφιστάται η προσοχή των κοινοτικών αερομεταφορέων ότι θα προκηρυχθεί διαγωνισμός για την εκτέλεση της τακτικής αεροπορικής γραμμής και θα ανατεθεί η εκτέλεσή της από 1.4.2005. Η σχετική πρόσκληση υποβολής προσφορών, σύμφωνα με το άρθρο 4 παράγραφος 1 στοιχείο δ) του εν λόγω κανονισμού θα δημοσιευθεί προσεχώς στην Επίσημη Εφημερίδα των Ευρωπαϊκών Κοινοτήτων.

Για περαιτέρω πληροφορίες:

Bayerisches Staatsministerium Tηλ.: 089/2162-2392 ή 2162-2350 Φαξ.: 089/2162-2588

4. Οι παρούσες υποχρεώσεις παροχής δημόσιας υπηρεσίας αντικαθιστούν τις προβλεπόμενες στην ανακοίνωση της Επιτροπής που έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων C 113/10 της 18ης Απριλίου 2001.